als_Latn dik_Latn sag_Latn
Ka ditë që ekipi nënkampion i dimrit në “Raifaizen Superliga” në Kosovë, Hajvalia, po zhvillon fazën përgatitore në Shqipëri. Në përbërje të saj janë shumë ish-futbollistë të njohur edhe në Shqipëri që kanë veshur fanellat e Skënderbeut, Flamurtarit, Besës apo Laçit. Alban Dragusha, Liridon Leci, Erdin Hashani apo trajneri i tyre Ismet Munishi, që vjet u shpall kampion me ekipin e Llamkosit, kanë qenë më parë pjesë e kampionatit shqiptar. Përtej stërvitjeve, Hajvalia ka zhvilluar disa miqësore si me Besën, Lushnjën, Orikumin, Luzin 2008 dhe sot do të përballet me Tomorin. Presidenti i këtij klubi është këngëtari i njohur kosovar, Muhedin Përgjegja ose siç njihet nga të gjithë me emrin e artit “Meda”. Në një intervistë për gazetën ”Panorama Sport”, Meda rrëfen ofertën që KF Hajvalia i bëri Milanit për t’i blerë autobusin apo ofertën ndaj Luiz Suarezin për ta afruar në ekip kur ai ishte i dënuar nga FIFA.
Përse një këngëtar i shquar si ju sponsorizon për futbollin? Kaq shumë fitoni në koncerte dhe disqet që shisni?
Lidhja ime me futbollin fillon herët, qëkur nuk isha këngëtar. Pasioni im i parë kryesor ka qenë futbolli dhe unë, si i rritur në Gjermani, kam luajtur me mjaft ekipe profesioniste deri në moshën 23-vjeçare. Kur u dëmtova për së dyti, atëherë e lashë futbollin. Kam luajtur me Fraiburgun U-21 dhe falënderoj mikun tim, lojtarin e shquar Altin Rraklli, për ndihmën që më dha në atë kohë. Kam luajtur edhe në Ligën e 3-të dhe të 4-t në Gjermani derisa dëmtimi më bëri të lija futbollin. Kënga erdhi më pas, për shkak edhe të traditës familjare, pasi babai dhe xhaxhai kanë qenë dikur këngëtarë odash. Sa për fitimet nëpërmjet këngës, një- soj si të gjithë kolegët e mi, por ndryshe nga ata, unë futbollin e kam dashurinë e parë të jetës. Megjithëse jam këngëtar i njohur, sërish them se futbolli mbetet pengu dhe “ëndrra” ime e parealizuar.
I vetëm e sponsorizoni Hajvalinë?
Jo, dhe me këtë rast dua të falënderoj mikun tim, biznesmenin Ragip Muratin, i cili jeton në Zvicër për kontributin e madh që ka dhënë dhe jep për Hajvalinë. Krahas tij, na është bashkuar edhe familja Pacolli, gjë që dëshmon se tashmë Hajvalia i ka të gjitha mundësitë të garojë për titull. Problemi ynë i vetëm ka qenë infrastruktura, pasi luajmë në një fushë të dobët dhe kemi nisur tashmë ndërtimin e një stadiumi 15 mijë vendesh olimpik modern dhe besoj se në shator mbaron faza e parë.
Çfarë objektivi ka Hajvalia këtë sezon?
Me investimet e bëra që nga ardhja e trajnerit Ismet Munishi me mentalitet kampioni si lojtar e si trajner, afrimet e lojtarëve cilësorë si Dragusha, Zeneli, Leci e të tjerë, objektivi i vetëm mbetet titulli kampion. Besoj e shpresoj se do t’ia dalim, pasi mbyllëm sezonin vjeshtor si nënkampion
Të dalim pak te bumet informative rreth Hajvalisë. Vërtet e kërkuat autobusin e Milanit për ta blerë dhe pse nuk e morët?
Po, është e vërtetë që, pasi mësuam se Milani po shet autobusin, me plot dëshirë nxituam t’i bëjmë ofertën tonë zyrtare. Kjo më shumë si nxitje dhe motivim e reklamë për lojtarët e tifozët tanë. Bazuar në kushtet tona i ofruam 40 mijë euro, por përgjigja ishte se janë shumë pak. Prandaj, edhe dështuam. Por ndoshta më mirë se Milani momentalisht është dobët dhe ndoshta syri i keq na dëmtonte edhe ne.(qesh)
Po oferta ndaj Suarezit ishte vetëm çështje për të bërë “bum” mediatik?
Edhe kjo është e vërtetë dhe për këtë, nëse mundeni, pyeteni vetë lojtarin e shquar. Nisur nga fakti se ai u dënua nga FIFA dhe Kosova siç e dini nuk njihet nga ky organizëm, menduam t’i bëjmë një reklamë futbollit kosovar dhe kaq. Jo se Suarez do të na ndihmonte për ndonjë sukses, por deshëm t’i tregonim FIFA-s e UEFA-s se Kosova mund e duhet pranuar në këto institucione, pasi jemi m’u në mes të Europës e mjaft futbollistë tanë kanë bërë tashmë emër në kontinent.
Është e vërtetë që ju gjithç- ka që fitoni ia dorëzoni babait tuaj, pra ai menaxhon të ardhurat tuaja?
Po, e vërtetë. Unë jam rritur si babai, në familje tradicionale shqiptare, ku çdo shtëpi e ka një të parë. Është një pjesë financiare që e mban babai mbi shpatulla, por ama ju e dini se çfarë mund të shpenzojë një baba. Kështu që më ka rënë shumë mirë.
Po pse nuk keni ende një këngë për Hajvalinë?
E drejtë, po kënga do të bëhet atëherë kur Hajvalia të dalë kampion dhe të kemi stadiumin e ri.
als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn